P9_TA(2020)0367

Qamħirrum ġenetikament modifikat MIR604 (SYN-IR6Ø4-5)

Riżoluzzjoni tal-Parlament Ewropew tas-17 ta’ Diċembru 2020 dwar l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom, jikkonsistu minn, jew li huma prodotti mill-qamħirrum ġenetikament modifikat MIR604 (SYN-IR6Ø4-5) skont ir-Regolament (KE) Nru 1829/2003 tal-Parlament Ewropew u tal-Kunsill (D069147/02 – 2020/2893(RSP))

(2021/C 445/07)

Il-Parlament Ewropew,

— wara li kkunsidra l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom, jikkonsistu minn, jew li huma prodotti mill-qamħirrum ġenetikament modifikat MIR604 (SYN-IR6Ø4-5) skont ir-Regolament (KE) Nru 1829/2003 tal-Parlament Ewropew u tal-Kunsill (D069147/02,

— wara li kkunsidra r-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikat ġenetikament (1), u b'mod partikolari l-Artikoli 11(3) u 23(3) tiegħu,

— wara li kkunsidra l-votazzjoni tal-Kumitat Permanenti dwar il-Katina Alimentari u s-Saħħa tal-Annimali msemmija fl-Artikolu 35 tar-Regolament (KE) Nru 1829/2003, tas-26 ta' Ottubru 2020, li matulha ma ngħatat l-ebda opinjoni,

— wara li kkunsidra l-Artikoli 11 u 13 tar-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (2),

— wara li kkunsidra l-opinjoni adottata mill-Awtorità Ewropea dwar is-Sigurtà fl-Ikel (EFSA) fit-2 ta' Lulju 2009, u ppubblikata fil-21 ta' Lulju 2009 (3),

— wara li kkunsidra l-opinjoni adottata mill-EFSA fil-25 ta' Settembru 2019, u ppubblikata fis-7 ta' Novembru 2019 (4),

— wara li kkunsidra r-riżoluzzjonijiet preċedenti tiegħu li joġġezzjonaw għall-awtorizzazzjoni ta' organiżmi ġenetikament modifikati (“OĠM”) (5),

— wara li kkunsidra l-Artikolu 112(2) u (3) tar-Regoli ta' Proċedura tiegħu,

— wara li kkunsidra l-mozzjoni għal riżoluzzjoni tal-Kumitat għall-Ambjent, is-Saħħa Pubblika u s-Sikurezza tal-Ikel,

A. billi d-Deċiżjoni tal-Kummissjoni 2009/866/KE (6) awtorizzat it-tqegħid fis-suq ta' ikel u għalf li jkun fihom, ikunu jikkonsistu minn, jew li jkunu prodotti minn qamħirrum ġenetikament modifikat (“ĠM”) MIR604; billi l-kamp ta' applikazzjoni ta' dik l-awtorizzazzjoni jkopri wkoll it-tqegħid fis-suq ta' prodotti li fihom jew li jikkonsistu mill-qamħirrum ĠM MIR604 għal użi oħra apparti l-ikel u l-għalf, ħlief għall-kultivazzjoni;

B. billi, fis-26 ta' Lulju 2018, id-detentur tal-awtorizzazzjoni, Syngenta Crop Protection NV/SA, f'isem Syngenta Crop Protection AG, ippreżenta applikazzjoni lill-Kummissjoni, skont l-Artikoli 11 u 23 tar-Regolament (KE) Nru 1829/2003, għat-tiġdid ta' dik l-awtorizzazzjoni;

C. billi, fit-2 ta' Lulju 2009, l-EFSA adottat opinjoni favorevoli, li ġiet ippubblikata fil-21 ta' Lulju 2009, fir-rigward tal-applikazzjoni għal awtorizzazzjoni inizjali;

D. billi, fil-25 ta' Settembru 2019, l-EFSA adottat opinjoni favorevoli, li ġiet ippubblikata fis-7 ta' Novembru 2019, fir-rigward tal-applikazzjoni għal tiġdid;

E. billi l-użi possibbli tal-qamħirrum ĠM MIR604 jinkludu l-produzzjoni ta' għalf u prodotti tal-ikel, bħal lamtu, ġuleppi u żjut (7);

F. billi l-qamħirrum ĠM MIR604 tfassal biex jipproduċi l-mCry3A, proteina insettiċida sintetika (magħrufa wkoll bħala “tossina Bt”) b'tossiċità msaħħa (meta mqabbla mal-batterji naturali li hi derivata minnhom), biex tiġġieled id-Diabrotica virgifera u pesti koleopterani oħra relatati tal-qamħirrum, bħad-Diabrotica longicornis; billi, barra minn hekk, il-qamħirrum ĠM MIR604 tfassal bil-ġene phosphomannose isomerase (PMI) minn Escherichia coli (E. coli), li jikkodifika l-enzima PMI bħala markatur selezzjonabbli;

G. billi l-kombinazzjoni taż-żewġ espressjonijiet tal-ġeni ġiet derivata minn trasformazzjoni multipla, iżda ma saret l-ebda valutazzjoni tal-pjanti ġenituri uniċi, bi ksur tar-Regolament ta' Implimentazzjoni tal-Kummissjoni (UE) Nru 503/2013 (8);

H. billi r-Regolament (KE) Nru 1829/2003 jiddikjara li ikel jew għalf ĠM ma jridx ikollu effetti negattivi fuq is-saħħa tal-bniedem, is-saħħa tal-annimali jew l-ambjent, u jirrikjedi li l-Kummissjoni tqis kwalunkwe dispożizzjoni rilevanti tad-dritt tal-Unjoni u fatturi leġittimi oħra li jkunu rilevanti għall-kwistjoni li tkun qiegħda titqies fl-abbozzar tad-deċiżjoni tagħha;

It-tħassib tal-Istati Membri dwar l-opinjonijiet tal-EFSA

I. billi, matul il-perjodu ta' konsultazzjoni fir-rigward tal-applikazzjoni għal awtorizzazzjoni inizjali, l-Istati Membri ressqu ħafna kummenti kritiċi dwar l-abbozz ta' opinjoni tal-EFSA (9); billi dawk il-kummenti kritiċi jinkludu tħassib li żieda fl-attività allerġenika minħabba l-proteina mCry3A fl-ikel u l-għalf mill-qamħirrum ĠM MIR604 ma tistax tiġi eskluża, li d-data minn provi fuq il-post ma tistax titqies bħala suffiċjenti għar-rilaxx fis-suq, li l-linji gwida tal-ittestjar tal-OECD ma ġewx segwiti fl-istudji tossikoloġiċi, kif irrakkomandat mill-EFSA, u li l-istudju dwar it-tmigħ ta' firien u tjur bil-pjanta sħiħa tal-qamħirrum ĠM MIR604 li kellu l-intenzjoni li juri s-sikurezza tossikoloġika ma użax punti finali tossikoloġiċi;

J. billi, matul il-perjodu ta' konsultazzjoni fir-rigward tal-applikazzjoni għal tiġdid, l-Istati Membri reġgħu ressqu ħafna kummenti kritiċi dwar l-abbozz ta' opinjoni tal-EFSA (10); billi dawk il-kummenti kritiċi jinkludu tħassib li l-approċċ ta' monitoraġġ implimentat mill-applikant mhuwiex kompletament konformi mar-rekwiżiti tal-Anness VII tad-Direttiva 2001/18/KE tal-Parlament Ewropew u tal-Kunsill (11) u mar-rakkomandazzjonijiet tal-EFSA, li d-dikjarazzjoni li l-qamħirrum ĠM MIR604 huwa sikur daqs il-qamħirrum konvenzjonali ma ġietx sostanzjata, u li s-sorveljanza ġenerali proposta tal-effetti avversi antiċipati mhijiex elaborata biżżejjed, kif ukoll il-kumment li l-Unjoni rratifikat il-Konvenzjoni dwar id-Diversità Bijoloġika (KDB) tan-NU, li tagħmilha ċara li kemm il-pajjiżi esportaturi kif ukoll dawk importaturi għandhom responsabbiltajiet internazzjonali rigward id-diversità bijoloġika;

Studji tossiċi invalidi

K. billi għall-istudji dwar it-tossiċità akuta u d-degradazzjoni fil-fluwidi diġestivi, intużaw proteini mCry3A u PMI prodotti f'razza ta' E. coli rikombinanti; billi kemm il-proteina mCry3A kif ukoll il-proteina PMI prodotti fil-batterji E. coli huma differenti mill-proteini prodotti mill-pjanti ĠM (12) u dan iqajjem dubji dwar il-validità ta' dawn l-istudji tat-tossiċità; billi diversi Stati Membri qajmu dan bħala tħassib (13);

L. billi, b'mod ġenerali, ftit li xejn tista' tingħata importanza lit-testijiet tossikoloġiċi li jsiru bi proteini waħedhom, minħabba l-fatt li l-effetti tal-proteina flimkien mal-pjanta nnifisha ma jitqisux;

M. billi, pereżempju, xi pjanti, inkluż il-qamħirrum, jipproduċu b'mod naturali inibituri tal-proteinase (PI) li ntwera li jnaqqsu r-rata tad-degradazzjoni tat-tossini Bt; billi dan jirriżulta f'tossiċità ħafna ogħla tat-tossina Bt, jekk tiġi inġestita flimkien mat-tessut tal-pjanti, meta mqabbla mat-tossina waħedha; billi studju tal-1990, li sar minn xjenzati tad-ditta Monsanto, wera li anki l-preżenza ta' livelli estremament baxxi ta' PI tejbet l-attività insettiċid tat-tossini Bt sa 20 darba (14); billi din l-interazzjoni qatt ma ġiet vvalutata, jew imsemmija, mill-EFSA fil-valutazzjonijiet tar-riskju tagħha ta' pjanti Bt ĠM;

N. billi ntwera li l-fatturi li jżidu t-tossiċità tal-proteini Bt jistgħu jħallu wkoll impatt fuq is-selettività tagħhom (15): jekk tiżdied l-effikaċja tat-tossina Bt fuq l-organiżmi fil-mira, jista jkun li s-selettività tagħha tonqos ukoll, u firxa usa' ta' organiżmi mhux fil-mira tista' ssir suxxettibbli; billi, filwaqt li sal-lum għadha ma saret l-ebda riċerka sistematika, diversi studji jindikaw l-effetti tal-PI kombinati mat-tossini Bt fuq insetti mhux fil-mira (16);

O. billi r-riskju ta' tossiċità ogħla għall-bnedmin u l-mammiferi, minħabba l-interazzjoni bejn it-tossini PI u Bt fil-pjanti ĠM, mhuwiex magħruf;

Il-mistoqsijiet tal-aġġuvantiċità Bt

P. billi għadd ta' studji juru li ġew osservati effetti kollaterali li jistgħu jaffettwaw is-sistema immunitarja wara esponiment għal proteini Bt u li xi proteini Bt jista' jkollhom karatteristiċi aġġuvanti (17), li jfisser li dawn jistgħu jżidu l-allerġeniċità ta' proteini oħra li jidħlu f'kuntatt magħhom;

Q. billi, filwaqt li l-EFSA tirrikonoxxi li Cry1Ac (18) intweriet li taġixxi bħala aġġuvant, hija tikkonkludi li, peress li l-qamħirrum mhuwiex ikel allerġeniku komuni, l-effett aġġuvanti tal-proteini Cry, osservat wara amministrazzjoni intragastrika jew intranasali b'dożaġġ għoli, ftit hemm lok li jqajjem tħassib rigward l-allerġeniċità (19); billi, madankollu, l-EFSA ma tqisx il-fatt li l-qamħirrum jipproduċi l-PI (20), u wieħed għandu jassumi degradazzjoni ferm aktar bil-mod tal-proteini Bt jekk jiġi inġestit mal-materjal tal-pjanti, meta mqabbel mal-forma iżolata tiegħu; billi din id-differenza tista' wkoll issaħħaħ l-aġġuvantiċità tiegħu u tagħmel invalidi l-istudji li jużaw proteini iżolati; billi ma sar l-ebda studju empiriku biex tiġi investigata l-immunoġeniċità reali tat-tossina Bt prodotta mill-pjanta ĠM; billi d-degradazzjoni fil-fluwidi diġestivi ġiet ittestjata permezz tal-proteina BT waħedha;

Għelejjel Bt: effetti fuq organiżmi mhux fil-mira u żieda fir-reżistenza

R. billi, għall-kuntrarju tal-użu ta' insettiċidi, fejn l-esponiment ikun fil-ħin tal-bexx u għal żmien limitat wara, l-użu ta' għelejjel Bt iwassal għal esponiment kontinwu tal-organiżmi fil-mira u dawk li mhux fil-mira għat-tossini Bt; billi, ħlief għall-għabra tad-dakra, il-proteini mCry3A jinsabu fil-partijiet kollha tal-qamħirrum ĠM MIR604 (21);

S. billi l-ġene mCry3A kif espress mill-qamħirrum ĠM MIR604 ġie modifikat sabiex tissaħħaħ it-tossiċità għall-insetti fil-mira (22), iżda fil-valutazzjoni tar-riskju l-ebda effett fuq l-organiżmi mhux fil-mira ma ġie evalwat; billi, Stat Membru jikkummenta li peress li “it-tossina indiġena Cry3A hija attiva kontra l-Chrysomelidae (23), bħala rekwiżit minimu, l-effetti negattivi fuq Chrysomelidae mhux fil-mira għandhom jiġu inklużi fil-valutazzjoni tar-riskju” u li “peress l-importazzjoni, it-trasport u l-ipproċessar tal-qamħirrum MIR604 jistgħu jirriżultaw fil-preżenza ta' okkorrenza jew rilaxx aċċidentali tal-qamħirrum MIR604 fl-ambjent, iridu jiġu kkunsidrati l-effetti negattivi potenzjali tal-qamħirrum ĠM fuq l-organiżmi mhux fil-mira” (24);

T. billi s-suppożizzjoni li t-tossini Bt juru modalità ta' azzjoni speċifika għal mira unika ma tistax tibqa' titqies bħala korretta, u l-effetti fuq organiżmi mhux fil-mira ma jistgħux jiġu esklużi (25); billi għadd li kulma jmur dejjem jikber ta' organiżmi mhux fil-mira huwa rappurtat li qed jiġi affettwat b'ħafna modi; billi 39 pubblikazzjoni evalwata bejn il-pari li jirrappurtaw effetti negattivi sinifikanti tat-tossini Bt fuq ħafna speċijiet “barra mill-firxa” jissemmew f'ħarsa ġenerali riċenti (26);

U. billi l-effetti kombinatorjali bħat-taħlit ma' PI jistgħu jikkontribwixxu b'mod sinifikanti għat-tossiċità tat-tossini Bt; billi l-kwistjoni tas-selettività hija rilevanti b'mod speċjali għat-tossini Bt sintetiċi, bħall-mCry3A, li jistgħu juru selettività aktar baxxa flimkien ma' tossiċità ogħla; billi l-EFSA għadha tqis li t-tossini Bt jaffettwaw biss firxa dejqa ta' organiżmi mhux fil-mira, mingħajr ma tqis kwalunkwe effett kombinatorjali; billi firxa usa' ta' organiżmi mhux fil-mira jaf tiġi esposta għat-tossini Bt permezz ta' tixrid, l-iskart u d-demel;

V. billi l-valutazzjoni tar-riskju ma qisitx l-iżvilupp ta' reżistenza fil-pesti fil-mira għall-proteina mCry3A, li possibbilment jirriżulta fl-użu ta' pestiċidi anqas sikuri għall-ambjent jew għal żieda fid-dożi u l-għadd ta' applikazzjonijiet għall-għelejjel ĠM fil-pajjiż tal-kultivazzjoni; billi, l-Aġenzija għall-Ħarsien tal-Ambjent tal-Istati Uniti qed tipproponi li jiġu eliminati b'mod gradwali bosta ibridi attwali tal-qamħirrum Bt, kif ukoll xi varjetajiet tal-qoton Bt, fit-tliet sa ħames snin li ġejjin, minħabba ż-żieda fir-reżistenza tal-insetti għal dawn l-għelejjel (27);

W. billi, filwaqt li ġie ddikjarat li l-użu tal-għelejjel Bt iwassal għal tnaqqis fl-użu tal-insettiċidi, studju riċenti ppubblikat fl-Istati Uniti (28), sab li “diversi analiżijiet dwar l-influwenza tal-għelejjel Bt fuq ix-xejriet tal-użu tal-pestiċidi ma jidhrux li qiesu t-trattamenti taż-żerriegħa, u għalhekk setgħu eżaġeraw it-tnaqqis fl-użu tal-insettiċida (speċjalment ‘iż-żona ttrattata’) assoċjat mal-għelejjel Bt”; billi l-istess studju sab li t-trattamenti taż-żrieragħ tan-neonikotinojdi ħafna drabi jintużaw flimkien mal-għelejjel tal-qamħirrum u tal-fażola tas-sojja Bt, li “din ix-xejra tal-użu jista' jkollha konsegwenzi mhux intenzjonati, jiġifieri reżistenza f'pesti fil-mira, tifqigħat ta' pesti mhux fil-mira, u tniġġis b'effetti detrimentali li jispiċċa fil-ħajja selvaġġa” u li “xi wħud minn dawn l-effetti diġà tfaċċaw”; billi l-Unjoni pprojbiet l-użu fuq barra ta' tliet neonikotinojdi, inkluż bħala kisjiet taż-żrieragħ, minħabba l-impatt tagħhom fuq in-naħal tal-għasel u dakkara oħra (29);

Proċess mhux demokratiku tat-teħid tad-deċiżjonijiet

X. billi l-votazzjoni fis-26 ta' Ottubru 2020 tal-Kumitat Permanenti dwar il-Katina tal-Ikel u s-Saħħa tal-Annimali msemmi fl-Artikolu 35 tar-Regolament (KE) Nru 1829/2003 ma tat l-ebda opinjoni, li jfisser li l-awtorizzazzjoni ma kinitx appoġġjata minn maġġoranza kwalifikata tal-Istati Membri;

Y. billi l-Kummissjoni tirrikonoxxi li l-fatt li d-deċiżjonijiet dwar l-awtorizzazzjoni tal-OĠM għadhomqed jiġu adottati mill-Kummissjoni mingħajr maġġoranza kwalifikata tal-Istati Membri favur, li huwa verament l-eċċezzjoni għall-awtorizzazzjonijiet tal-prodotti b'mod ġenerali iżda sar in-norma għat-teħid ta' deċiżjonijiet dwar l-awtorizzazzjonijiet ta' ikel u għalf ĠM, huwa problematiku;

Z. billi, fit-tmien leġiżlatura tiegħu, il-Parlament adotta total ta' 36 riżoluzzjoni li joġġezzjonaw għat-tqegħid fis-suq tal-OĠM għall-ikel u għall-għalf (33 riżoluzzjoni) u għall-kultivazzjoni tal-OĠM fl-Unjoni (tliet riżoluzzjonijiet); billi, sal-lum, il-Parlament adotta ħdax-il oġġezzjoni fid-disa' leġiżlatura tiegħu; billi ma kienx hemm maġġoranza kwalifikata ta' Stati Membri favur l-awtorizzazzjoni ta' kwalunkwe wieħed minn dawk l-OĠM; billi minkejja r-rikonoxximent tagħha stess tan-nuqqasijiet demokratiċi, tan-nuqqas ta' appoġġ mill-Istati Membri u tal-oġġezzjonijiet tal-Parlament, il-Kummissjoni qiegħda tkompli tawtorizza l-OĠM;

AA. billi, skont ir-Regolament (UE) Nru 182/2011, il-Kummissjoni tista' tiddeċiedi li ma tawtorizzax OĠM meta ma jkunx hemm maġġoranza kwalifikata ta' Stati Membri favur fil-Kumitat ta' Appell (30); billi f'dan ir-rigward mhux meħtieġ li tinbidel il-liġi;

1. Iqis li dan l-abbozz ta' deċiżjoni ta' implimentazzjoni tal-Kummissjoni jisboq is-setgħat ta' implimentazzjoni previsti fir-Regolament (KE) Nru 1829/2003;

2. Iqis li dan l-abbozz ta' deċiżjoni ta' implimentazzjoni tal-Kummissjoni mhuwiex konsistenti mad-dritt tal-Unjoni, billi mhux kompatibbli mal-għan tar-Regolament (KE) Nru 1829/2003 li, skont il-prinċipji ġenerali stabbiliti fir-Regolament (KE) Nru 178/2002 tal-Parlament Ewropew u tal-Kunsill ( 31 ) , huwa li jipprovdi l-bażi biex, fir-rigward tal-ikel u l-għalf ĠM, jiżgura livell għoli ta' protezzjoni għall-ħajja u s-saħħa tal-bniedem, is-saħħa u l-benesseri tal-annimali, u l-interessi tal-ambjent u tal-konsumaturi, filwaqt li jiżgura l-funzjonament effikaċi tas-suq intern;

3. Jitlob lill-Kummissjoni tirtira l-abbozz ta' deċiżjoni ta' implimentazzjoni tagħha;

4. Jilqa' b'sodisfazzjon il-fatt li l-Kummissjoni, f'ittra tal-11 ta' Settembru 2020 lill-Membri, finalment irrikonoxxiet il-ħtieġa li titqies is-sostenibbiltà f'dak li għandu x'jaqsam ma' deċiżjonijiet ta' awtorizzazzjoni dwar l-OĠM ( 32 ) ; jesprimi, madankollu, id-diżappunt qawwi tiegħu li fit-28 ta' Settembru 2020, il-Kummissjoni awtorizzat fażola tas-sojja ĠM oħra biex tiġi importata ( 33 ) minkejja oġġezzjoni mill-Parlament u l-fatt li l-maġġoranza tal-Istati Membri ivvotaw kontriha;

5. Jistieden lill-Kummissjoni timxi 'l quddiem bl-akbar urġenza rigward l-iżvilupp ta' kriterji ta' sostenibbiltà, bl-involviment sħiħ tal-Parlament; jistieden lill-Kummissjoni tipprovdi informazzjoni dwar kif se jitwettaq dan il-proċess, u t-tul ta' żmien tiegħu;

6. Iħeġġeġ lill-Kummissjoni biex, għal darb'oħra, tqis l-obbligi tal-Unjoni skont ftehimiet internazzjonali, bħall-Ftehim ta' Pariġi dwar il-Klima, il-KDB tan-NU u l-Għanijiet ta' Żvilupp Sostenibbli tan-NU, fil-proċess ta' awtorizzazzjoni;

7. Itenni l-appell tiegħu lill-Kummissjoni biex tieqaf tawtorizza l-OĠM, kemm jekk għall-kultivazzjoni kif ukoll jekk għall-użu bħala ikel u għalf, meta ma tingħata l-ebda opinjoni mill-Istati Membri fil-Kumitat ta' Appell, skont l-Artikolu 6(3) tar-Regolament (UE) Nru 182/2011;

8. Jistieden lill-EFSA biex fl-aħħar taċċetta d-differenzi sostanzjali bejn il-proteini Bt indiġeni u dawk espressi permezz ta' transġeni sintetiċi fil-pjanti tal-għelejjel ĠM, u li twessa' l-valutazzjoni tar-riskju tagħha sabiex tqis b'mod sħiħ l-interazzjonijiet u l-effetti kombinatorjalii kollha bejn it-tossini Bt, il-pjanti ĠM u l-kostitwenti tagħhom, ir-residwi mill-bexx bl-erbiċidi komplementari, l-ambjent kif ukoll l-impatti fuq is-saħħa u s-sikurezza tal-ikel;

9. Jistieden lill-EFSA ma tibqax taċċetta studji tat-tossiċità bbażati fuq proteini iżolati li x'aktarx ikunu differenti fl-istruttura u fl-effetti bijoloġiċi meta mqabbla ma' dawk prodotti mill-pjanta nnifisha, u tirrikjedi li t-testijiet kollha jitwettqu b'tessut mill-pjanta ĠM;

10. Jistieden lill-EFSA tiżgura li d-data mill-provi fuq il-post jew mis-serer tkopri firxa wiesgħa biżżejjed ta' kundizzjonijiet agronomiċi u ambjentali biex tivvaluta l-impatt tal-fatturi kollha ta' stress li għandhom ikunu mistennija waqt il-kultivazzjoni fuq l-espressjoni tal-ġeni u l-kompożizzjoni tal-pjanti;

11. Jistieden lill-EFSA tiżgura li d-data mill-provi fuq il-post jew mis-serer tkopri firxa wiesgħa biżżejjed ta' varjetajiet differenti biex tivvaluta l-impatt ta' sfondi ġenetiċi varji fuq l-espressjoni tal-ġeni u l-kompożizzjoni tal-pjanti;

12. Jistieden lill-EFSA titlob data dwar l-impatt tal-konsum tal-ikel u l-għalf derivati minn pjanti ĠM fuq il-mikrobijoma intestinali;

13. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri.

(1) ĠU L 268, 18.10.2003, p. 1.

(2) ĠU L 55, 28.2.2011, p. 13.

(3) Opinjoni Xjentifika tal-Bord tal-EFSA dwar Organiżmi Ġenetikament Modifikati dwar l-applikazzjoni (Referenza EFSA-GMO-UK-2005-11) għat-tqegħid fis-suq ta' event ta' qamħirrum ġenetikament modifikat MIR604 li jirreżisti l-insetti, għall-użi ta' ikel u għalf, l-importazzjoni u l-ipproċessar skont ir-Regolament (KE) Nru 1829/2003 minn Syngenta Seeds S.A.S f'isem Syngenta Crop Protection AG, EFSA Journal 2009; 7(7):1193, https://www.efsa.europa.eu/en/efsajournal/pub/1193

(4) Opinjoni Xjentifika tal-Bord tal-EFSA dwar Organiżmi Ġenetikament Modifikati dwar il-valutazzjoni tal-qamħirrun ġenetikament modifikat MIR604 għat-tiġdid tal-awtorizzazzjoni skont ir-Regolament (KE) Nru 1829/2003 (l-applikazzjoni EFSA-GMO-RX-013), EFSA Journal 2019; 17(11):5846, https://www.efsa.europa.eu/en/efsajournal/pub/5846

(5) Fit-tmien leġiżlatura tiegħu, il-Parlament adotta 36 riżoluzzjoni li joġġezzjonaw għall-awtorizzazzjoni tal-OĠM. Barra minn hekk, fid-disa' leġiżlatura tiegħu, il-Parlament adotta r-riżoluzzjonijiet li ġejjin:

— Ir-riżoluzzjoni tal-Parlament Ewropew tal-10 ta' Ottubru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom, jikkonsistu minn, jew li huma prodotti minn qamħirrum ġenetikament modifikat MZHG0JG (SYN-ØØØJG-2), skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0028).

— Ir-riżoluzzjoni tal-Parlament Ewropew tal-10 ta' Ottubru 2019 dwar l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom, jikkonsistu minn, jew li huma prodotti minn fażola tas-sojja ġenetikament modifikata A2704-12 (ACS-GMØØ5-3) skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0029).

— Ir-riżoluzzjoni tal-Parlament Ewropew tal-10 ta' Ottubru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom, jikkonsistu minn, jew li huma prodotti mill-qamħirrum ġenetikament modifikat MON 89034 × 1507 × MON 88017 × 59122 × DAS-40278-9, u qamħirrum ġenetikament modifikat li jikkombina żewġ, tlieta jew erba' mill-eventi uniċi MON 89034, 1507, MON 88017, 59122 u DAS-40278-9 skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0030).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom, jikkonsistu minn, jew li huma prodotti minn qoton ġenetikament modifikat LLCotton25 (ACS-GHØØ1-3) skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0054).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom fażola tas-sojja ġenetikament modifikata MON 89788 (MON-89788-1), li jikkonsistu minn tali fażola tas-sojja jew li huma prodotti minnha skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0055).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom qamħirrum ġenetikament modifikat MON 89034 × 1507 × NK603 × DAS-40278-9 u s-subkombinazzjonijiet MON 89034 × NK603 × DAS-40278-9, 1507 × NK603 × DAS-40278-9 u NK603 × DAS-40278-9, li jikkonsistu minn tali qamħirrum jew li huma prodotti minnu, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0056).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom qamħirrum ġenetikament modifikat Bt11 × MIR162 × MIR604 × 1507 × 5307 × GA21, li jikkonsistu minn tali qamħirrum jew li huma prodotti minnu u qamħirrum ġenetikament modifikat li jikkombina tnejn, tlieta, erbgħa jew ħamsa mill-eventi uniċi Bt11, MIR162, MIR604, 1507, 5307 u GA21 skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0057).

— Ir-riżoluzzjoni tal-Parlament Ewropew tal-14 ta' Mejju 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom il-fażola tas-sojja ġenetikament modifikata MON 87708 × MON 89788 × A5547-127, li jikkonsistu minnha jew li huma prodotti minnha, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0069).

— Ir-riżoluzzjoni tal-Parlament Ewropew tal-11 ta' Novembru 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li jkun fihom, ikunu jikkonsistu, jew li jkunu prodotti mill-qamħirrum ġenetikament modifikat MON 87427 × MON 89034 × MIR162 × NK603, u qamħirrum ġenetikament modifikat li jikkombina tnejn jew tlieta mill-eventi uniċi MON 87427, MON 89034, MIR162 u NK603, u li tħassar id-Deċiżjoni ta' Implimentazzjoni tal-Kummissjoni (UE) 2018/1111, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0291).

— Ir-riżoluzzjoni tal-Parlament Ewropew tal-11 ta' Novembru 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom, jikkonsistu minn, jew li huma prodotti minn fażola tas-sojja ġenetikament modifikata SYHT0H2 (SYN-ØØØH2-5), skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0292).

— Ir-riżoluzzjoni tal-Parlament Ewropew tal-11 ta' Novembru 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li jkun fihom il-qamħirrum ġenetikament modifikat MON 87427 × MON 87460 × MON 89034 x MIR162 x NK603, ikunu jikkonsistu minnu jew li jkunu magħmulin minnu, u l-qamħirrum ġenetikament modifikat li jgħaqqad tnejn, tlieta jew erbgħa mill-eventi uniċi MON 87427, MON 87460, MON 89034, MIR162 u NK603, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0293).

(6) Id-Deċiżjoni tal-Kummissjoni 2009/866/KE tat-30 ta' Novembru 2009 li tawtorizza t-tqegħid fis-suq ta' prodotti li fihom, ikunu jikkonsistu minn, jew li jkunu prodotti minn qamħirrun modifikat ġenetikament MIR604 (SYN-IR6Ø4-5) skont ir-Regolament (KE) Nru 1829/2003 tal-Parlament Ewropew u tal-Kunsill (ĠU L 314, 1.12.2009, p. 102).

(7) Opinjoni tal-2009 tal-EFSA, p. 11.

(8) Ir-Regolament ta' Implimentazzjoni tal-Kummissjoni (UE) Nru 503/2013 tat-3 ta' April 2013 dwar applikazzjonijiet għal awtorizzazzjoni ta' ikel u għalf ġenetikament modifikat skont ir-Regolament (KE) Nru 1829/2003 tal-Parlament Ewropew u tal-Kunsill u li jemendaw ir-Regolamenti (KE) Nru 641/2004 u (KE) Nru 1981/2006 (ĠU L 157, 8.6.2013, p. 1).

(9) . Kummenti tal-Istati Membri: http://registerofquestions.efsa.europa.eu/roqFrontend/questionLoader?question=EFSA-Q-2005-046

(10) Kummenti tal-Istati Membri: http://registerofquestions.efsa.europa.eu/roqFrontend/questionLoader?question=EFSA-Q-2018-00644

(11) Id-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi ġenetikament modifikati u li tħassar id-Direttiva tal-Kunsill 90/220/KEE (ĠU L 106, 17.4.2001, p. 1).

(12) Opinjoni tal-2009 tal-EFSA, p. 12.

(13) Kummenti tal-Istati Membri, p. 8 u 14: http://registerofquestions.efsa.europa.eu/roqFrontend/questionLoader?question=EFSA-Q-2005-046

(14) MacIntosh, S.C., Kishore, G.M., Perlak, F.J., Marrone, P.G., Stone, T.B., Sims, S.R., Fuchs, R.L., “Potentiation of Bacillus thuringiensis insecticidal activity by serine protease inhibitors” (Il-potenzjalità tal-attività insettiċida Bacillus thuringiensis minn inibituri tas-serine protease), Journal of Agricultural and Food Chemistry 1990, 38, pp. 1145-1152.

(15) Ara, pereżempju Then, C., “Risk assessment of toxins derived from Bacillus thuringiensis – synergism, efficacy, and selectivity” (Valutazzjoni tar-riskju ta' tossini derivati minn Bacillus thuringiensis – sinerġiżmu, effikaċja, u selettività), Environmental Science and Pollution Research 2010, 17, pp. 791–797, https://doi.org/10.1007/s11356-009-0208-3

(16) Ara pereżempju Han, P., Niu, C.Y., Lei, C.L., Cui, J.J., Desneux, N., “Quantification of toxins in a Cry1Ac + CpTI cotton cultivar and its potential effects on the honey bee Apis mellifera L.” (Kwantifikazzjoni tat-tossini f'kultivar tal-qoton Cry1Ac + CpTI u l-effetti potenzjoni tiegħu fuq in-naħal tal-għasel Apis mellifera L.), Ecotoxicology 2010, 19, pp. 1452-1459, https://doi.org/10.1007/s10646-010-0530-z; Babendreier, D., Kalberer, N.M., Romeis, J., Fluri, P., Mulligan, E., Bigler, F., “Influence of Bt-transgenic pollen, Bt-toxin and protease inhibitor (SBTI) ingestion on development of the hypopharyngeal glands in honeybees” (L-influwenza tal-inġestjoni ta' għabra tad-dakra transġenika Bt, tossini Bt u inibituri tal-protease (SBTI) fuq l-iżvilupp tal-glandoli ipofarinġali fin-naħal tal-għasel), Apidologie 2005, 36(4), pp. 585-594, https://doi.org/10.1051/apido:2005049; u Liu, X.D., Zhai, B.P., Zhang, X.X., Zong, J.M., “Impact of transgenic cotton plants on a non-target pest, Aphis gossypii Glover” (L-impatt tal-pjanti tal-qoton transġeniċi fuq pesti mhux fil-mira, Aphis gossypii Glover). Ecological Entomology, 30(3), pp. 307-315, https://doi.org/10.1111/j.0307-6946.2005.00690.x

(17) Għal analiżi, ara Rubio-Infante, N., & Moreno-Fierros, L., “An overview of the safety and biological effects of Bacillus thuringiensis Cry toxins in mammals” (Ħarsa ġenerali lejn is-sikurezza u l-effetti bijoloġiċi tat-tossini Cry ta' Bacillus thuringiensis fil-mammiferi), Journal of Applied Toxicology, 2016, 36(5), pp. 630-648, http://onlinelibrary.wiley.com/doi/10.1002/jat.3252/full

(18) Cry1Ac hija waħda minn ftit tossini Bt li ġew investigati fid-dettall mill-EFSA.

(19) Opinjoni tal-2009 tal-EFSA, p. 16.

(20) Ara l-premessa M.

(21) Opinjoni tal-2009 tal-EFSA, p. 8.

(22) Opinjoni tal-2009 tal-EFSA, p. 7.

(23) Familja tal-ħanfus, komunement magħrufa bħala ħanfus tal-weraq.

(24) Ara l-kummenti tal-Istati Membri, p. 24: http://registerofquestions.efsa.europa.eu/roqFrontend/questionLoader?question=EFSA-Q-2005-046

(25) Ara, pereżempju, Hilbeck, A., Otto, M. “Specificity and combinatorial effects of Bacillus thuringiensis Cry toxins in the context of GMO risk assessment” (L-ispeċifiċità u l-effetti kombinati tat-tossini Cry Bacillus thuringiensis fil-kuntest tal-valutazzjoni tar-riskju tal-OĠM), Frontiers in Environmental Science 2015, 3:71, https://doi.org/10.3389/fenvs.2015.00071

(26) Hilbeck, A., Defarge, N., Lebrecht, T., Bøhn, T., “Insecticidal Bt crops – EFSA's risk assessment approach for GM Bt plants fails by design” (L-għelejjel Bt tal-insettiċidi. L-approċċ tal-valutazzjoni tar-riskju tal-EFSA għal pjanti Bt ĠM ifalli mid-disinn), RAGES 2020, p. 4, https://www.testbiotech.org/sites/default/files/RAGES_report-Insecticidal%20Bt%20plants.pdf

(27) https://www.dtnpf.com/agriculture/web/ag/crops/article/2020/09/29/epa-proposes-phasing-dozens-bt-corn

(28) Douglas, M.R., Tooker, J.F., “Large-Scale Deployment of Seed Treatments Has Driven Rapid Increase in Use of Neonicotinoid Insecticides and Preemptive Pest Management in U.S. Field Crops” (L-Użu fuq Skala Kbira ta' Trattamenti taż-Żrieragħ Wassal għal Żieda Rapida fl-Użu ta' Insettiċidi Neonikotinojdi u Ġestjoni tal-Pesti Preventiva fl-Għelejjel fl-Istati Uniti), Environmental Science and Technology 2015, 49, 8, pp. 5088-5097, https://pubs.acs.org/doi/10.1021/es506141g

(29) In-neonikotinojdi, https://ec.europa.eu/food/plant/pesticides/approval_active_substances/approval_renewal/neonicotinoids_en

(30) Il-Kummissjoni “tista'”, u mhux “għandha”, tagħti l-awtorizzazzjoni jekk ma jkunx hemm maġġoranza kwalifikata ta' Stati Membri favur fil-Kumitat ta' Appell skont l-Artikolu 6(3) tar-Regolament (UE) Nru 182/2011.

(31) Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).

(32) https://tillymetz.lu/wp-content/uploads/2020/09/Co-signed-letter-MEP-Metz.pdf

(33) MON 87708 × MON 89788 × A5547-127, https://webgate.ec.europa.eu/dyna/gm_register/gm_register_auth.cfm?pr_id=100